3. การประกอบธุรกิจของแต่ละผลิตภัณฑ์

3.1 ลักษณะของผลิตภัณฑ์หรือบริการ

(1) อุตสาหกรรมการผลิตบรรจุภัณฑ์

ผลิตภัณฑ์ถังโลหะ

ธุรกิจหลักของบริษัทฯ ได้แก่ การผลิตและจำหน่ายถังโลหะขนาดบรรจุ 200 ลิตร
สำหรับบรรจุน้ำมันหล่อลื่น เคมีภัณฑ์ น้ำผลไม้ และน้ำยางข้น
โดยมีกลุ่มลูกค้าส่วนใหญ่อยู่ในเขตกรุงเทพฯและปริมณฑล
ผลประกอบการในธุรกิจนี้ไม่มีความผันแปรตามฤดูกาลเนื่องจากบริษัทฯมีกลุ่มลูกค้าที่หลากหลาย
ทำให้ยอดขายเฉลี่ยในแต่ละเดือนค่อนข้างคงที่

ผลิตภัณฑ์พลาสติก แบ่งย่อยได้เป็น 3 ประเภท คือ

1) ผลิตภัณฑ์ที่ทำจากวัตถุดิบ PET

บริษัทในเครือเป็นผู้ผลิตขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช
โดยได้ร่วมลงทุนกับผู้ใช้ขวดพลาสติกรายใหญ่ คือ บริษัท ไทยน้ำทิพย์ จำกัด บริษัท เสริมสุข จำกัด
(มหาชน) และบริษัท น้ำมันพืชมรกต จำกัด ผลิตภัณฑ์ที่ผลิตออกจำหน่าย ได้แก่ หลอด PREFORM
สำหรับใช้ในการ เป่าขวด และขวดพลาสติกพีอีทีขนาดบรรจุ 0.25 - 2 ลิตร

2) ผลิตภัณฑ์ที่ทำจากวัตถุดิบ PP

บริษัทในเครือเป็นผู้ผลิตแผ่นพลาสติกลูกฟูก (POLY BOARD)
สำหรับใช้เป็นวัตถุดิบในการผลิตสินค้ารูปแบบต่างๆ เช่น บรรจุภัณฑ์สำหรับใช้ในงานอุตสาหกรรม
ใช้เป็นสื่อวัสดุในการผลิตแผ่นป้ายโฆษณา แท่นโชว์สินค้า ตลอดจนธุรกิจเครื่องเขียน และอื่นๆ

3) ผลิตภัณฑ์ที่ทำจากวัตถุดิบ PE

บริษัทในเครือเป็นผู้ผลิตฝาพลาสติกที่ใช้ในการปิดขวด PET และฝาจุกถัง

(2) พื้นที่สำนักงานให้เช่า

บริษัทฯ และบริษัทย่อยได้ซื้อพื้นที่ในอาคารเลครัชดา ออฟฟิศคอมเพล็กซ์ ตั้งอยู่ถนนรัชดาภิเษก
(สุขุมวิท-พระราม4) ซึ่งเป็นอาคารสำนักงานเกรด A ในย่านธุรกิจ ความสูง 38 ชั้น
มีพื้นที่ใช้สอยรวม ทั้งสิ้น 51,730 ตารางเมตร
เพื่อให้บริการพื้นที่ให้เช่าแก่ลูกค้าสำนักงานและร้านค้า บริษัทฯ และบริษัทย่อยมีพื้นที่ให้เช่ารวมทั้งสิ้น
9,103 ตารางเมตร มีขนาดตั้งแต่ 12 ตารางเมตร ถึง 1,400 ตารางเมตร

3.2 การตลาดและภาวะการแข่งขัน

(1) กลยุทธ์ทางการตลาด

ผลิตภัณฑ์ถังโลหะ

กลยุทธ์การแข่งขันที่สำคัญของบริษัทฯ คือ การสร้างความพึงพอใจสูงสุดให้แก่ลูกค้า
โดยบริษัทฯมุ่งเน้นการรักษาคุณภาพสินค้าให้ได้มาตรฐานตรงตามความต้องการของลูกค้า
เนื่องจากสินค้าส่วนใหญ่จะผลิตขึ้นตามการซื้อของลูกค้า
ซึ่งมีลักษณะเฉพาะแตกต่างไปในลูกค้าแต่ละราย
ดังนั้นจึงจำเป็นต้องมีการวางแผนการผลิตที่ดี เพื่อให้สามารถจัดส่งสินค้าได้ทันตามเวลานัดหมาย
นอกจากนี้ บริษัทฯมีการควบคุมขั้นตอนการผลิตอย่างใกล้ชิด เพื่อเพิ่มประสิทธิภาพในการผลิต
และลดอัตราการสูญเสียระหว่างผลิต ส่งผลให้สามารถลดต้นทุนการผลิต
รวมทั้งได้สินค้าที่มีคุณภาพสูงขึ้นด้วย ยิ่งไปกว่านั้น บริษัทฯยังให้ความสำคัญกับการบริการหลังการขาย
โดยมีการติดตามผลอย่างสม่ำเสมอเพื่อรับทราบถึงปัญหาของสินค้าภายหลังการส่งมอบ
และจะนำมาปรับปรุงเพื่อพัฒนา
คุณภาพให้ดียิ่งขึ้นต่อไป

ผลิตภัณฑ์พลาสติก

กลยุทธ์ของบริษัทฯสำหรับผลิตภัณฑ์กลุ่มนี้ คือ เน้นการขายให้แก่ลูกค้าผู้ใช้โดยตรง
และเน้นการขายในปริมาณมากๆ พร้อมทั้งเน้นการส่งออกไปยังประเทศในภูมิภาคเอเชีย โดยสร้าง
แรงจูงใจด้วยการกำหนดส่วนลดตามปริมาณการสั่งซื้อ
ส่วนกลยุทธ์การรักษาและขยายตลาดจะใช้การเพิ่มผลิตภัณฑ์พลาสติกประเภทอื่น ๆ เช่น
การทำชิ้นส่วนประกอบลังพลาสติก และการขยายกำลังการผลิต
และมีนโยบายราคาและบริการที่สามารถแข่งขันได้เป็นหลัก

จุดเด่น: บริษัทมีความชำนาญในการผลิตสินค้า ประกอบกับบริษัทเลือกใช้เครื่องจักรที่มีคุณภาพสูง
สามารถผลิตสินค้าที่ได้มาตรฐาน จึงได้รับความไว้วางใจจากลูกค้าตลอดมา

จุดด้อย: ลูกค้าส่วนใหญ่มีการกำหนดรายละเอียดของผลิตภัณฑ์ เช่น รูปทรงขวด
แตกต่างกันไปในแต่ละราย ทำให้ต้องมีการลงทุนสูงในส่วนของแม่พิมพ์

อาคารเลครัชดา ออฟฟิศคอมเพล็กซ์

อาคารเลครัชดา ออฟฟิศคอมเพล็กซ์ มีจุดเด่นหลายประการ คือ เป็นอาคารสำนักงานเกรด A
ทั้งในด้านโครงสร้างและวัสดุตกแต่ง มีมาตรฐานในการรักษาความปลอดภัยสูง
รวมถึงทีมงานมืออาชีพที่เป็นผู้ดูแลรักษาอาคารอย่างเคร่งครัด ยิ่งไปกว่านั้น
ที่ตั้งของอาคารยังอยู่ใจกลางย่านธุรกิจและที่พักอาศัยของคนกรุงเทพฯ มีทัศนียภาพด้านหน้าที่สวยงาม
มองเห็นบึงโรงงานยาสูบ ทั้งยังใกล้สถานที่ราชการที่สำคัญหลายแห่ง อาทิ
ศูนย์การประชุมแห่งชาติสิริกิติ์ ตลาดหลักทรัพย์แห่งประเทศไทย และกรมศุลกากร
ด้วยเหตุนี้จึงมีบริษัทขนาดใหญ่ที่มีชื่อเสียงทั้งของไทยและต่างประเทศเช่าพื้นที่อาคารเพื่อใช้เป็นสำนักงานเป็นจำนวนมาก

กลุ่มลูกค้าเป้าหมายของอาคารคือ บริษัท และ/หรือ
ร้านค้าที่มีภาพพจน์ดีที่ต้องการเช่าพื้นที่สำนักงานที่มีมาตรฐานสูง
นโยบายการตั้งราคาจำเป็นต้องสามารถแข่งขันกับอาคารอื่นๆที่อยู่ในระดับคุณภาพเดียวกันได้

สำหรับจุดด้อยนั้น เนื่องจากปัจจุบันอาคารเลครัชดา ออฟฟิศคอมเพล็กซ์
มีผู้เช่าพื้นที่สำนักงานคิดเป็นร้อยละ 97 ซึ่งประกอบไปด้วยผู้เช่าที่เป็นรายใหญ่หลายราย
ในกรณีที่ผู้เช่ารายใหญ่ไม่ประสงค์จะต่อสัญญาเช่า จะทำให้อาคารมีพื้นที่ว่างขึ้นเป็นจำนวนมาก

(2) การจำหน่ายและช่องทางการจำหน่าย

ผลิตภัณฑ์ถังโลหะ

บริษัทฯเป็นผู้จำหน่ายผลิตภัณฑ์ถังโลหะให้แก่ลูกค้าโดยตรง ทั้งนี้
บริษัทฯมีความสัมพันธ์ที่ดีกับลูกค้ามาโดยตลอด
โดยเน้นเรื่องการให้บริการและการจัดส่งสินค้าตรงต่อเวลาเป็นสำคัญ

ผลิตภัณฑ์พลาสติก

สำหรับสินค้าประเภทขวดพีอีที บริษัทฯเป็นผู้จัดจำหน่ายให้แก่ลูกค้าผู้ใช้โดยตรง ทั้งหมด
ส่วนสินค้าประเภทแผ่นพลาสติกลูกฟูก และพลาสติกประเภทฝา บริษัทฯ
มีบางส่วนที่มีการจำหน่ายผ่านลูกค้าขายส่งในราคาถูก โดยมุ่งเน้นการขายในปริมาณมาก
และใช้นโยบายด้านราคาและบริการเป็นตัวนำในการรักษาและขยายตลาดให้กว้างขึ้น

อาคารเลครัชดา ออฟฟิศคอมเพล็กซ์

พื้นที่อาคารสำนักงานให้เช่าในอาคารเลครัชดา บริษัทฯ
จัดหาผู้เช่าโดยดำเนินการผ่านบริษัทนายหน้า
โดยบริษัทนายหน้าได้รับผลตอบแทนจากการหาผู้เช่าในรูปของค่านายหน้าจากการเช่าในอัตราเท่ากับ
1 เดือนของรายได้จากการเช่า

(3) ลักษณะลูกค้า

ผลิตภัณฑ์ถังโลหะ

ลูกค้าส่วนใหญ่ของบริษัทเป็นลูกค้าประจำ ปริมาณการสั่งซื้อผลิตภัณฑ์ค่อนข้าง แน่นอนในแต่ละเดือน
ลูกค้ารายใหญ่ 12 อันดับแรกมียอดการสั่งซื้อผลิตภัณฑ์รวมกันประมาณ ร้อยละ 45
ของยอดขายทั้งหมดและไม่มีลูกค้ารายใดสั่งซื้อผลิตภัณฑ์สูงกว่าร้อยละ 30 ในแต่ละปี
ลูกค้าของบริษัทสามารถแบ่งได้เป็น 3 กลุ่มคือ กลุ่มน้ำมันเครื่อง, กลุ่มเคมีภัณฑ์ และกลุ่มการเกษตร
มีปริมาณการสั่งซื้อประมาณร้อยละ 30, 55 และ 15 ของยอดขายรวมตามลำดับ
สำหรับปริมาณการขายที่ได้รับผลกระทบจากฤดูกาลนั้น
มีเพียงลูกค้าในกลุ่มการเกษตรเท่านั้นในระหว่างเดือนมีนาคม-พฤษภาคม
ลูกค้าผู้ผลิตน้ำยางข้นจะมีปริมาณการสั่งซื้อต่ำกว่าช่วงอื่นๆ และในระหว่างเดือนกรกฎาคม-กันยายน
ลูกค้าผู้ผลิตน้ำสับปะรดเข้มข้นจะมีปริมาณการสั่งซื้อลดลง
ส่วนลูกค้ากลุ่มน้ำมันเครื่องและกลุ่มเคมีภัณฑ์ซึ่งเป็นกลุ่มหลัก มีการสั่งซื้อค่อนข้างสม่ำเสมอตลอดทั้งปี

ผลิตภัณฑ์พลาสติก

ลูกค้ารายสำคัญของขวดพลาสติกพีอีที ได้แก่ ผู้ผลิตและบรรจุน้ำอัดลม น้ำดื่ม และ น้ำมันพืช
ปริมาณการซื้อขายกับลูกค้ารายใหญ่ 10 รายแรกในรอบ 3 ปีที่ผ่านมา มีสัดส่วนประมาณร้อยละ
55 - ร้อยละ 70 และไม่มีการขายรายใดสูงกว่าร้อยละ 30 ในแต่ละปี

ส่วนลูกค้าของแผ่นพลาสติกลูกฟูก ประกอบด้วย ผู้ใช้โดยตรง เช่น ผู้ที่อยู่ในธุรกิจ
ผลิตป้ายโฆษณาสินค้า ป้ายโฆษณาหาเสียงเลือกตั้ง หรือผู้ใช้ที่นำไปแปรรูปเป็นผลิตภัณฑ์อื่น เป็นต้น
และผู้จัดจำหน่ายในธุรกิจขายส่งเครื่องเขียน เครื่องใช้สำนักงาน และร้านค้าซื้อมา-ขายไป

อาคารเลครัชดา ออฟฟิศคอมเพล็กซ์

ลูกค้าของอาคารฯ ส่วนใหญ่เป็นบริษัทต่างชาติที่ต้องการอาคารสำนักงานเกรด A
ในย่านธุรกิจที่มีการบริหารจัดการอาคารที่ดี และพร้อมด้วยสิ่งอำนวยความสะดวกครบครัน

(4) ภาวะอุตสาหกรรม การแข่งขัน และการเปลี่ยนแปลงในปีที่ผ่านมา

ผลิตภัณฑ์ถังโลหะ

ผลิตภัฑณ์ถังโลหะขนาด 200
ลิตรในปีที่ผ่านมามีอัตราการเติบโตสูงขึ้นตามภาวะเศรษฐกิจของประเทศ
การแข่งขันด้านราคาเพื่อรักษาส่วนแบ่งตลาดของตนเองและของลูกค้ารายใหม่เพื่อเพิ่มยอดขายยังคงเป็นไปอย่างรุนแรง
ราคาถังโลหะที่ถูกกว่าและคุณภาพดีกว่าจะทำให้ได้เปรียบในการครองส่วนแบ่งตลาด
อัตราการเติบโตทางเศรษฐกิจในประเทศเป็นส่วนสำคัญต่ออุตสาหกรรมถังโลหะมาก
เศรษฐกิจที่ดีทำให้ประชาชนมีกำลังการบริโภคสูงขึ้น
ส่งผลให้การจำหน่ายสินค้าที่เกี่ยวเนื่องกับผลิตภัณฑ์นี้มียอดการจำหน่ายสูงขึ้น
นอกจากนี้เหล็กม้วนรีดเย็นที่นำมาใช้ในการผลิตเป็นส่วนสำคัญมาก
ผู้ผลิตรายใดที่สามารถจัดซื้อเหล็กม้วนได้ในราคาที่ต่ำและมีสต็อกมากในภาวะการณ์ที่เหล็กม้วนปรับราคาสูงขึ้น
จะมีความได้เปรียบมากในการกำหนดราคาจำหน่าย ปัจจุบันมีจำนวนคู่แข่งทั้งสิ้น 5 ราย
อยู่ในเขตกรุงเทพฯ และปริมณฑล จำนวน 3 ราย ในจังหวัดสุราษฎร์ธานี 1 ราย
และในจังหวัดสงขลา 1 ราย ส่วนแบ่งการตลาดของบริษัทฯ ในปี 2546 คาดว่ามีประมาณร้อยละ
40 กลุ่มลูกค้าของบริษัทฯ
ที่ใช้ถังโลหะบรรจุสินค้าส่งออกไปยังประเทศจีนมีแนวโน้มการขยายตัวในอัตราที่ค่อนข้างสูง
เนื่องจากอัตราการเติบโตทางเศรษฐกิจในประเทศจีนเพิ่มสูงขึ้นมาก
ทำให้สามารถจำหน่ายสินค้าไปยังประเทศจีนได้เพิ่มขึ้น

ผลิตภัณฑ์พลาสติก

การแข่งขันด้านราคาในกลุ่มผลิตภัณฑ์ประเภทนี้คงมีอยู่อย่างต่อเนื่อง โดยเฉพาะกับ ผู้ซื้อรายใหญ่
ทั้งนี้ เนื่องจากสินค้าในกลุ่มนี้มิได้มีความแตกต่างด้านคุณภาพมากนัก
ผู้ผลิตและผู้ขายจึงจำเป็นต้องพยายามรักษาฐานลูกค้าของตนเองไว้ให้ได้มากที่สุด
สำหรับบริษัทฯพยายามเน้นด้านคุณภาพและบริการให้ได้มาตรฐานสูงสุด
โดยมีการปรับปรุงกระบวนการผลิตอย่างสม่ำเสมอ
รวมทั้งปรับเพิ่มเครื่องจักรเพื่อพัฒนาการผลิตอย่างต่อเนื่อง เพื่อให้สามารถลดต้นทุนการผลิตลดลงได้

สำหรับแนวโน้มของตลาดในอนาคต คาดว่าความต้องการผลิตภัณฑ์ขวดพีอีที
และแผ่นพลาสติกลูกฟูกจะเพิ่มสูงขึ้นทุกปี ปัจจุบันมีบริษัทผู้ผลิตประมาณ 10 ราย
ซึ่งยังคงทำการผลิตและจำหน่ายอย่างต่อเนื่อง
ความต้องการของตลาดที่เพิ่มขึ้นทั้งในและนอกประเทศนั้น
เนื่องมาจากผลิตภัณฑ์ประเภทนี้สามารถตอบสนองความต้องการของผู้ใช้ทั่วไปได้ดี นั่นคือ
มีน้ำหนักเบา สวยงาม
คงทน และไม่มีข้อจำกัดในการออกแบบรูปทรง ที่สำคัญ
ในปัจจุบันยังไม่มีผลิตภัณฑ์อื่นที่มีคุณสมบัติใกล้เคียงมาทดแทนได้

อาคารเลครัชดา ออฟฟิศคอมเพล็กซ์

สภาพตลาดอาคารสำนักงานโดยรวมที่ผ่านมามีการปรับตัวดีขึ้นตามสภาวะเศรษฐกิจของประเทศที่มีการฟื้นตัวอย่างต่อเนื่อง
ทำให้ความต้องการพื้นที่สำนักงานมีจำนวนเพิ่มขึ้น
ซึ่งเห็นได้จากอัตราการว่างของพื้นที่อาคารสำนักงานลดลง ทางบริษัทฯ
ค่อนข้างยืดหยุ่นด้านการต่อรองราคาค่าเช่า
จึงเป็นที่สนใจของบริษัทที่ต้องการย้ายอาคารสำนักงานเก่ามาอยู่ในอาคารใหม่ที่มีคุณภาพและทำเลที่ตั้งที่ดีกว่า
ประกอบกับพื้นที่ที่มีการเช่าเพิ่มบางส่วนมาจากการขยายพื้นที่ของกลุ่มผู้เช่าเดิม ทำให้บริษัทฯ
มีพื้นที่สำนักงานให้เช่าแล้วทั้งสิ้น คิดเป็นร้อยละ 97 จากพื้นที่ทั้งสิ้น 9,103 ตารางเมตร

3.3 การจัดหาผลิตภัณฑ์

(1) จำนวนโรงงานและกำลังการผลิต

ผลิตภัณฑ์ถังโลหะ

บริษัทฯและบริษัทย่อยมีโรงงานที่ใช้ในการผลิตถังโลหะขนาด 200 ลิตรจำนวน 2 แห่ง
ที่เขตยานนาวา กรุงเทพมหานคร และที่อำเภอหาดใหญ่ จังหวัดสงขลา มีกำลังการผลิตรวม 1.4
ล้านใบต่อปี โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

ผลิตภัณฑ์พลาสติก

บริษัทย่อยมีโรงงานจำนวน 2 โรง โดยโรงงานแห่งแรกอยู่ที่อำเภอลาดหลุมแก้ว จังหวัดปทุมธานี
มีกำลังการผลิตขวดพีอีที, หลอด PREFORM และแผ่นพลาสติกลูกฟูก จำนวน 6,000 ตัน, 3,024
ตัน และ 3,600 ตัน ตามลำดับ โรงงานแห่งที่สอง อยู่ที่อำเภอนิคมพัฒนา จังหวัดระยอง
มีกำลังการผลิตขวดพีอีที จำนวน 580 ตันต่อปี
โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

(2) วัตถุดิบและผู้จัดจำหน่าย

บริษัทฯและบริษัทย่อยมีนโยบายที่จะกระจายการจัดซื้อวัตถุดิบต่างๆไปยัง ผู้จัดจำหน่ายหลากหลายราย
ทั้งนี้เพื่อป้องกันความเสี่ยงที่อาจเกิดจากการจัดหาวัตถุดิบ
ปัจจุบันจึงไม่มีผู้จัดจำหน่ายรายใดมียอดขายให้บริษัทฯเกินกว่าร้อยละ 30
ของมูลค่าการซื้อวัตถุดิบรวม

ผลิตภัณฑ์ถังโลหะ

วัตถุดิบที่สำคัญได้แก่ เหล็กม้วนรีดเย็น ฝาจุก และฝาเกลียว ซึ่งบริษัทฯสั่งซื้อมาจากทั้งในประเทศ
และนอกประเทศ ได้แก่ เกาหลี อินเดีย สิงคโปร์ ในปี 2546
บริษัทฯมีสัดส่วนการสั่งซื้อจากในประเทศและต่างประเทศ เท่ากับ 95:5

ต้นทุนวัตถุดิบที่มีมูลค่าสูงกว่าร้อยละ 50 ของต้นทุนการผลิตรวมของบริษัทฯ ได้แก่ เหล็กม้วนรีดเย็น
ซึ่งมีการเปลี่ยนแปลงราคาในระยะ 5 ปีที่ผ่านมา ดังนี้

  ---------------------- --------- --------- --------- --------- ---------
                         ปี 2546    ปี 2545    ปี 2544    ปี 2543    ปี 2542

  ราคา (USD/ตัน)          470       420       340       360       350
  ---------------------- --------- --------- --------- --------- ---------

ผลิตภัณฑ์พลาสติก

วัตถุดิบที่สำคัญได้แก่ เม็ดพลาสติกพีอีที และเม็ดพลาสติกพีพี, พีอี ซึ่งสามารถจัดหาได้ภายในประเทศ
และมีบริษัทผู้จัดจำหน่ายวัตถุดิบประเภทนี้หลายราย
ทำให้ราคาวัตถุดิบภายในประเทศถูกกว่าราคาในตลาดโลก (เมื่อรวมภาษีนำเข้าแล้ว)

(3) การใช้วัสดุทดแทน

การใช้วัสดุทดแทนในการผลิตสินค้าของบริษัทฯและบริษัทย่อย ไม่สามารถกระทำได้
เนื่องจากเครื่องจักรที่ใช้ในการผลิตนั้นถูกออกแบบขึ้นสำหรับวัตถุดิบเฉพาะประเภทเท่านั้น ที่สำคัญ
ในปัจจุบันยังไม่มีเทคโนโลยีใหม่ใดๆที่จะอำนวยให้บริษัทฯใช้วัสดุทดแทนในการผลิตได้

(4) ผลกระทบต่อสิ่งแวดล้อม

ในกระบวนการผลิตถังโลหะและผลิตภัณฑ์พลาสติกของบริษัทฯ
ไม่มีขั้นตอนใดที่ส่งผลกระทบต่อสิ่งแวดล้อม ส่วนวัตถุดิบเหลือใช้ ได้แก่
เศษเหล็กและเศษพลาสติกที่เหลือจากกระบวนการผลิต
บริษัทฯสามารถจำหน่ายวัสดุเหลือใช้เหล่านี้ไปแปรรูปเป็นผลิตภัณฑ์อื่นได้ทั้งหมด
จึงไม่ส่งผลกระทบต่อสิ่งแวดล้อมแต่อย่างใด

3.4 งานที่ยังไม่ส่งมอบ

- ไม่มี -